
Sülysáp Város Önkormányzata Képviselő-testületének
2017. november 23-án tartandó munkaterv szerinti ülésére
6. napirendhez
Tárgy:
Tájékoztatás Sülysáp Város Önkormányzata gazdálkodásának 2017. évi háromnegyedévi helyzetéről, a költségvetés módosítása
Tisztelt Képviselő-testület!

Az államháztartásról szóló 2011. évi CXCV. törvényből (Áht.) kikerült a harmadik negyedéves beszámoló kötelezettsége, ugyanakkor elengedhetetlennek tartjuk, hogy év közben is tájékoztassuk a Képviselő-testületet az önkormányzat gazdálkodásának helyzetéről.
Emellett az Áht. 34. § (4) bekezdésében továbbra is előírja, hogy a képviselő-testület az év közbeni előirányzat-módosítás, előirányzat-átcsoportosítás átvezetéseként - az első negyedév kivételével - negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-i hatállyal módosítja a költségvetési rendeletét.

Kérem a fentiek alapján előterjesztett tájékoztatásom, illetve a szükséges változtatásokat tartalmazó rendeletmódosítása megtárgyalását és szíves elfogadását.
.../2017. (XI. 23.) ÖKT határozati javaslat
Sülysáp Város Önkormányzatának Képviselő-testülete az Önkormányzat gazdálkodásának 2017. évi háromnegyedéves helyzetéről szóló tájékoztatást elfogadja.
Határidő: azonnal
Felelős: polgármester

Sülysáp, 2017. november 16.

Horinka László s.k. 


polgármester
1. MELLÉKLET

TÁJÉKOZTATÁS
Sülysáp Város Önkormányzata gazdálkodásának 
2017. évi háromnegyedéves helyzetéről
I.

Az önkormányzati feladatellátás szerkezete

A Sülysáp Város Önkormányzata által ellátandó közszolgáltatási feladatok körét 2017. évben is elsősorban a Magyarország helyi önkormányzatairól szóló 2011. évi CLXXXIX. törvényben előírtak, ezen túlmenően pedig szakmai-ágazati törvények, rendeletek határozták meg. 

Önként vállalt feladataink körébe tartozik a civil szervezetek támogatása, valamint a bölcsőde és a helyi közösségi közlekedés működtetése.

Az Önkormányzat kötelező és önként vállalt feladatait saját költségvetési szerveivel, közszolgáltatások révén látta el, ily módon teljes körűen gondoskodott azon feladatok ellátásáról, melyeket a törvények, rendeletek számára előírtak. 

A költségvetési intézmények feladatai az alapító okiratokban, míg az egyéb módon ellátott feladatok szerződésekben kerültek rögzítésre.

A feladatok ellátásánál az Önkormányzat a minőség szinten tartására törekedett, illetve a költségvetés végrehajtása során kiemelt cél volt a takarékos gazdálkodás, és a kintlévőségek minél nagyobb arányú behajtása, beszedése. 

Köznevelési feladatok

A 2017. évi költségvetés tervezésénél kiemelt szempont volt az intézmények megfelelő színvonalú működtetése. 
Az általános iskolai oktatás 2016-tal lezárult átszervezése folytán az üzemeltetési feladatok is elkerültek az önkormányzattól, bár csak finanszírozásukat tekintve, hiszen az iskolák működtetési feladatait továbbra is a TÁVÜSZ Kft. végzi. Az átállás viszonylag nagy gondokat okozott, hiszen nyár végéig sem sikerült megkötnie az erre vonatkozó vállalkozási szerződést a cégnek, így szeptembertől tagi kölcsönből kellett finanszírozni a működtetését, mivel addigra a teljes éves önkormányzati támogatását felhasználta a hiányzó bevételek miatt. Hasonló probléma volt a közműszolgáltatás finanszírozásával is: először azt helyezte kilátásba a Tankerület, hogy átíratja a közműveket, végül a továbbszámlázás mellett döntöttek, de addigra már több hónapot saját forrásból kellett finanszíroznunk, úgy, hogy a költségvetésbe ez nem volt betervezve. Emiatt folyamatos előirányzat-átcsoportosításokat kellett végrehajtani, hogy a költségvetés egyensúlyban maradjon. A helyzet azóta konszolidálódott, de a háromnegyedévi adatokban még láthatók ezeknek az eseményeknek a hatásai.
Az óvodai nevelést a Sülysápi Csicsergő Óvoda biztosítja 4 feladat ellátási helyen. Ezzel kapcsolatosan a feladatfinanszírozási rendszer első évében még úgy tűnt, hogy az állami támogatás fedezi a kiadásainkat, de az elmúlt években ez egyre inkább negatív irányba változott, aminek egyik oka, hogy az életpályamodell lehetőségeit kihasználva egyre több óvodapedagógus szerez magasabb juttatásra jogosító képzettséget, a másik ok a sajátos nevelési igényű (SNI) gyermekek egyre nagyobb száma. Ez utóbbi tekintetében sajnálatos módon megfigyelhető, hogy nem csak az ellátásra szoruló gyermekek száma nő, hanem a számukra biztosítandó fejlesztő órák száma is, illetve egyre több szakterületről kell gyógypedagógusokat bevonnunk, ami szintén költségesebbé teszi a feladatellátást. Emellett jellemző probléma az is, hogy a csak speciálisan (szegregáltan) nevelhető gyermekek ellátására alkalmas, a jogszabályok szerint az állam által biztosítandó intézményrendszer alig-alig működik, így a gyermekek nevelési igényét megállapító szakértői bizottságok jobbnak látják integráltan nevelhetőnek minősíteni ezeket a gyermekeket is, csak hogy valamilyen ellátást kapjanak, mivel vagy nincs a számukra megfelelő intézmény, vagy a szülők nem vállalják, hogy rendszeresen messzebbre hordják a gyermeküket. Ezek mellé a gyermekek mellé szinte a teljes óvodai tartózkodásuk idejére külön felügyeletet kell biztosítani, ami igen nehézzé teszi a feladatellátást.
Közművelődési feladatok

Az önkormányzat közművelődési tevékenységét a Wass Albert Művelődési Központ és Könyvtár látja el. Az intézmény látja el a város központi rendezvényeinek szervezését, és egyéb megemlékezések lebonyolítását. Itt jelentős ráfinanszírozás szükséges, különös tekintettel arra, hogy néhány éve az e célra biztosított támogatás 10 %-át könyvtári dokumentumok beszerzésére kell fordítani. E területen is igyekszünk minden pályázati lehetőséget megragadni, de elég szűkösek a források, különösen az infrastrukturális fejlesztésekre. Ez utóbbi vonatkozásában szinte egyetlen biztos, a költségvetési normatíván felüli támogatási keret a közművelődési érdekeltségnövelő támogatás, azonban ez igen csekélymértékű, összege az önkormányzati ráfordítástól függ. Ebben az évben 6,5 millió forint ráfordítást terveztünk be, és ehhez mindössze 2,3 millió forint támogatást nyertünk el. Az összeget a művelődési ház korszerűsítésére, belső felújítására fordította az önkormányzat. Mivel a munkálatok november 7-ére fejeződtek be, ezek kiadásként még nem jelennek meg a háromnegyedévi beszámolóban. 
Egészségügyi ellátás
Az egészségügyi ellátást az önkormányzatnál 3 háziorvosi szolgálat, 2 házi gyermekorvosi szolgálat, illetve 2 fogorvosi szolgálat biztosítja. Egy háziorvosi szolgálat kivételével ezek el vállalkozási formában működnek, azaz a teljes NEAK-támogatást (Nemzeti Egészségbiztosítási Alapkezelő, korábban OEP) a szolgáltatók kapják meg. Az I. sz. háziorvosi körzetet továbbra is a praxisprogram keretében működtetjük: a doktornő a NEAK alkalmazottja, azonban a működtetési feladatokat az önkormányzat látja el, amire finanszírozást kapunk. A finanszírozás megfelelően fedezi a kiadásainkat, eszközök beszerzésére is van némi lehetőség a keretből.
A város az orvosi ügyeleti ellátásról társulásban gondoskodik, ez a feladat jelenleg már nem finanszírozható az állami támogatásból, korábbi döntésünk alapján minimális saját forrást is igényel.
A védőnői szolgálat tevékenységéhez szintén a NEAK biztosít támogatást, 3 fő területi védőnő látja el a feladatot. E területen, mivel hiányszakmáról van szó, a folyamatos béremelés jellemző, de ezek fedezetét rendre megkapjuk.
Szociális feladatok
A feladatellátás nagyobb része ​– család- és gyermekjóléti szolgáltatás, házi segítségnyújtás, nappali ellátás, szociális étkeztetés – 2016. évtől visszakerült saját feladatellátásba, a Dr. Gáspár István Humánszolgáltató Központ keretei között. Emellett a bölcsődés korú gyermekek ellátása  is a szociális feladatok közé tartozik, mely feladatot a Gólyahír Bölcsőde mint önállóan működő intézmény látja el. Az egyéb szociális ügyek az önkormányzat, illetve a Polgármesteri Hivatal hatáskörébe tartoznak.

E területre elmondható, hogy viszonylagosan jól finanszírozott, idén már a bölcsőde finanszírozására is jelentős többlettámogatást kaptunk, bár még mindig hiányos. Emiatt próbáltunk rendkívüli támogatást igényelni a feladatainkra, de ez nem járt sikerrel.
Egyéb kötelezően ellátandó feladatok
Az ivóvízellátás és a települési szennyvíz kezelése a TRV Zrt. útján, a települési hulladékkezelés tavasztól újfent az ÖKOVÍZ Kft. útján, szerződéses formában kerül biztosításra.

A települési közterületek karbantartása és az intézmények üzemeltetése, valamint részben még a települési szennyvíz kezelése a TÁVÜSZ Kft. – mint 100 %-ban önkormányzati tulajdonú társaság – feladata.

Önként vállalt feladatok

A település civil szervezeteinek támogatása önként vállalt feladat, az erre elkülönített összeg pályázati rendszerben került elosztásra, és a lakosság viszonylag széles rétegét érinti. Ezen a kereten belül történik a helyi sport támogatása is. 

A város a helyi közösségi közlekedést a Gyorspeed Kft. útján látta el szeptember 30-ig, így a háromnegyedéves beszámolóban még a havi 800 ezer forintos támogatási kiadás mutatkozik (októbertől ez havi 500 ezer forintra csökkent az új szolgáltatóval, 2018-tól pedig várhatóan nem kell támogatást fizetnünk).
Beruházások, felújítások

Mivel a legtöbb pályázatot tavaly év végén, illetőleg az idei év elején írták ki, több projektünk elbírálás vagy előkészítés alatt áll még. A harmadik negyedév végéig lezárult a konyha fejlesztése, illetve azóta már az iskolák és a sápi orvosi rendelő energetikai fejlesztése is, valamint a Losonczi utcai rendelő felújítása. Elnyertük a támogatást az iparterület fejlesztésére, e tekintetben azonban még csak a pályázatírással összefüggő költségek mutatkoznak az adatokban. A korábban többször ismertetett okokból sajnos jellemző, hogy jóval több saját forrást kell ezekre a projektekre fordítanunk, mint amennyit a pályázat minimálisan előír, de várhatóan ez lesz az elkövetkező néhány év trendje.

Intézmények gazdálkodása

Az intézmények nagy részénél a kiadások időarányos alulteljesülése, viszont a bevételek felülteljesülése tapasztalható. A kiadások vonatkozásában főleg a személyi jellegű kiadásoknál van megtakarítás, aminek egyik oka, hogy intézményeinkben egyre többször fordul elő, hogy hosszabb ideig betöltetlen egy-egy álláshely. Az óvoda és a WAMKK esetében a kiadások időarányos felülteljesítése látszik, azonban mindkét intézményben hasonló arányban a bevételek is felülteljesültek.
Mindezeket összegezve az intézmények költségvetési főösszegei jelenleg változatlanul hagyhatók.

II.

Költségvetési előirányzatok teljesülése

Sülysáp Város Önkormányzatának Képviselő-testülete Magyarország 2017. évi központi költségvetéséről szóló 2016. évi XC. törvényben foglaltak figyelembe vételével 4/2017. (II. 24.) önkormányzati rendeltével fogadta el a 2017. évi költségvetését.

Az Önkormányzat önállóan gazdálkodó költségvetési szerv, melyhez a következő részben önálló intézmények tartoznak:

1. Dr. Gáspár István Humánszolgáltató Központ
2. Gólyahír Bölcsőde

3. Központi Konyha

4. Sülysápi Csicsergő Óvoda

5. Sülysápi Polgármesteri Hivatal
6. Wass Albert Művelődési Központ és Könyvtár
Bevételek alakulása
Az önkormányzat 2017. évi – az intézmények támogatásának duplikálását kiszűrve megállapított – eredeti bevételi előirányzata 1.203.317 eFt, a módosított előirányzat 1.690.615 eFt, a tényleges teljesítés háromnegyedévnél 1.511.178 eFt.

A bevételi előirányzat főösszegének növekedését az időközben kapott támogatások okozzák, melyek a következők: KEHOP 5.2.9. Épületenergetikai felújítás 200.200.866 Ft-tal támogatva és VEKOP 1.2.2 Az üzleti infrastruktúra fejlesztésének támogatása Pest megyében, Ipari park létesítése Sülysápon 304.167.057 Ft-tal támogatva.

A pályázati támogatások kifizetéséből ered, hogy a bevételi oldalon a teljesülés már el lett számolva, míg kiadási oldalon a pályázatok céljainak megvalósítása a 2. félévben teljesül. Ugyanakkor, ha a pályázati bevételeket mind kiadási, mind pedig bevételi oldalon levonjuk, akkor is jóval 75 % feletti bevételrealizálás látható.
A működési célú állami támogatások (B1) 83%-on teljesülnek, mivel folyamatosan megkapjuk azokat a pótelőirányzatokat, melyeket év elején a személyi kiadások tervezésénél figyelembe vettünk.

A közhatalmi bevételek (adók) mind 85 %-on teljesültek az eredeti előirányzathoz képest, azonban előirányzat növelés – az óvatos tervezés jegyében – nem javasolt, mivel az adózók nagy része első félévben teljesítette a 2. féléves kötelezettségét is főleg a vagyoni típusú adók tekintetében.

A működési bevételek legnagyobb tétele a piacbevétel, mely háromnegyedévig hozzávetőlegesen 13 millió forintot tett ki. Elmondható, hogy míg év elején az előrefizetésből számíthattunk több bevételre, később az alkalmi fizetések növekedtek. A műfüves pályából és a sportcsarnok bérletéből 1,6 millió forintos bevétel származott a beszámoló zárónapjáig.
A felhalmozási bevételek sajnos még mindig csak részben realizálódtak, de ennek költségvetés-technikai okai is vannak.
Az önkormányzat és intézményeinek bevételeit a mellékelt táblázatok tartalmazzák, illetve alább láthatók az összesített adatok:
	rovat
	Megnevezés
	Módosított előirányzat (Ft) 2017.06.30. 
	 Teljesülés (Ft)

2017.09.30. 
	Teljesülés (%)

2017.09.30.
	Elfogadásra javasolt módosított előirányzat (Ft) 2017.09.30

	B1
	Működési célú támogatások államháztartáson belülről
	588 969 848 
	489 594 945 
	83%
	588 969 848 

	B2
	Felhalmozási célú támogatások államháztartáson belülről
	580 968 123 
	607 324 056 
	105%
	759 461 472 

	B3
	Közhatalmi bevételek
	198 244 647 
	168 764 227 
	85%
	198 244 647 

	B4
	Működési bevételek
	111 902 000 
	106 141 511 
	95%
	112 173 276 

	B5
	Felhalmozási bevételek
	72 638 000 
	29 416 266 
	40%
	72 638 000 

	B6
	Működési célú átvett pénzeszközök
	0 
	100 000 
	
	15 000 000 

	B7
	Felhalmozási célú átvett pénzeszközök
	0 
	277 000 
	
	0 

	B8
	Finanszírozási bevételek
	595 512 181 
	456 478 629 
	77%
	597 172 181 

	 
	korrekció intézményeknél megjelenő finanszírozás miatt
	-457 619 162 
	-346 918 447 
	76%
	-459 279 162 

	 
	BEVÉTELEK ÖSSZESEN
	1 690 615 637 
	1 511 178 187 
	89%
	1 884 380 262 


Kiadások alakulása
Az önkormányzat 2017. évi eredeti kiadási előirányzata 1.256.317 eFt, a módosított előirányzat 1.690.615 eFt, a háromnegyedévi teljesítés 959.836 eFt, ami a módosított előirányzatnak mindössze 51 %-a, a módosítotthoz képest pedig még alacsonyabb. Az időarányosnál alacsonyabb teljesülésnek az az oka, hogy a beruházási és felújítási kiadások nagy része a második félében, illetőleg a 2018. évben realizálódik. 

A személyi juttatások alul teljesültek, ugyanakkor a járulékok és hozzájárulások soron felülteljesülés mutatkozik, de arányaiban ez jóval kisebb eltérés jelent, mint az előbbi „megtakarítás”. 

A dologi kiadások között a K337 Egyéb szolgáltatások és a K355 Egyéb dologi kiadások soron látszik jelentős kiadásnövekedés, e rovatok részletező nyilvántartásait mellékeljük. 
Az emelkedés egyrészről az E2 földgázszolgáltató 2016-os számlázási problémája miatt jelentkezik, mivel egyes intézményeknél a tavalyi földgázfelhasználás egy része 2017-ben került kiszámlázásra, ami miatt jelentősen eltolódtak a vonatkozó költségvetési sorok arányai. A számlázás már megoldódott és várhatóan a kiadások nem haladják meg a módosított előirányzatot. 

Másrészt a K337 rovat 09.30-ai állapota még tartalmaz olyan közműkiadásokat az iskolák vonatkozásában, amelyek abban az időpontban nem kerültek még továbbszámlázásra a Ceglédi Tankerület felé. 

Harmadrészt mindkét rovaton felmerültek olyan előre nem tervezett kiadások, amelyekkel szemben előre nem tervezett bevételek is állnak (pl. KEHOP – iskolák energetikai fejlesztése, VEKOP – iparterület fejlesztése tervezési, közbeszerzési, pályázatírási stb. költségei). 
A működésre átadott pénzeszközöknél a civil szervezetek számára és a helyi közlekedésre kerültek kifizetésre támogatások, valamint a Tápiómenti Területfejlesztési Társulás részére. Ugyanitt szerepel a TÁVÜSZ Kft. támogatása: az eredeti tervekben szereplő 55 millió Ft összegűre tervezett éves pénzátadás – a fentebb említett okokból – már félévkor teljesült. 

Az önkormányzat és intézményei kiadásainak részletes bemutatását a mellékelt táblázatok tartalmazzák, összefoglaló adatai az alábbi táblázatban láthatók:
	rovat
	Megnevezés
	Módosított előirányzat (Ft) 2017.06.30. 
	 Teljesülés (Ft)

2017.09.30. 
	Teljesülés (%)

2017.09.30.
	Elfogadásra javasolt módosított előirányzat (Ft) 2017.09.30

	K1
	Személyi juttatások
	419 631 100 
	304 691 603 
	73%
	420 708 303 

	K2
	Munkaadót terhelő járulékok és szociális hozzájárulás
	83 972 000 
	69 073 185 
	82%
	83 972 000 

	K3
	Dologi kiadások
	280 010 999 
	236 485 134 
	84%
	338 927 535 

	K4
	Ellátottak pénzbeli juttatásai
	20 000 000 
	14 557 125 
	73%
	22 040 000 

	K5
	Egyéb működési célú kiadások
	144 494 000 
	117 252 118 
	81%
	144 625 000 

	K6
	Beruházások
	428 699 652 
	18 554 736 
	4%
	235 323 989 

	K7
	Felújítások
	296 686 866 
	167 101 844 
	56%
	606 662 415 

	K8
	Egyéb felhalmozási célú kiadások
	0 
	15 000 000 
	
	15 000 000 

	K9
	Finanszírozási kiadások
	474 740 182 
	364 039 467 
	77%
	476 400 182 

	 
	Korrekció intézményeknél megjelenő finanszírozás miatt
	-457 619 162 
	-346 918 447 
	76%
	-459 279 162 

	 
	KIADÁSOK ÖSSZESEN
	1 690 615 637 
	959 836 765 
	57%
	1 884 380 262 


Összegzés
Sülysáp Város Önkormányzata a költségvetés tervezésekor a jogszabályi követelményeknek megfelelően nem számolt forráshiánnyal.

Az első félévben valamennyi intézmény és a TÁVÜSZ Kft. is megtartotta működőképességét, a 40.000 eFt-os folyószámla hitelkeret igénybevételére nem volt szükség. A fizetési kötelezettségeinknek folyamatosan eleget tudtunk tenni, törekedtünk a bevételek és kintlévőségek beszedésére és behajtására.

Sülysáp, 2017. november 16.

Horinka László s.k.
dr. Tóth Krisztina s.k.

polgármester
jegyző
MELLÉKLET

Sülysáp Város Önkormányzata Képviselő-testületének

…/2017. (...) önkormányzati rendelete

az önkormányzat 2017. évi költségvetéséről szóló 4/2017. (II. 24.) önkormányzati rendelet módosításáról

Sülysáp Város Önkormányzatának Képviselő-testülete az Alaptörvény 32. cikk (1) bekezdésének a) és f) pontjával, valamint az államháztartásról szóló 2011. évi CXCV. törvény (a továbbiakban: Áht.) 23. § (1) bekezdésével kapott felhatalmazással és feladatkörében eljárva a következőket rendeli el:

1. §

A Sülysáp Város Önkormányzata Képviselő-testületének az önkormányzat 2017. évi költségvetéséről szóló 4/2017. (II. 24.) önkormányzati rendelet 1-9. melléklete helyébe e rendelet 1-9. melléklete lép.

2. §

Ez a rendelet a kihirdetését követő napon lép hatályba, majd az az követő napon hatályát veszti. 

Sülysáp, 2017. november 23.

Horinka László 
dr. Tóth Krisztina


polgármester
jegyző

